ฐานะการเงินและผลการดำเนินงาน

งบการเงินรวมของบริษัทและบริษัทย่อย

ก) รายงานการสอบบัญชี

-   รายงานของผู้สอบบัญชีสำหรับงบการเงินปี 2546 ซึ่งตรวจสอบโดย นายณรงค์ พันตาวงษ์
    ผู้สอบบัญชีอนุญาตเลขทะเบียน 3315 จากบริษัท สำนักงาน เอินส์ท แอนด์ ยัง จำกัด
    ได้ให้ความเห็นอย่างไม่มีเงื่อนไขว่างบการเงินได้จัดทำขึ้นโดยถูกต้องตามที่ควรและได้ทำขึ้นตามหลักการบัญชีที่รับรองทั่วไป

-   รายงานของผู้สอบบัญชีสำหรับงบการเงินปี 2547 ซึ่งตรวจสอบโดย นายศุภชัย ปัญญาวัฒโน
    ผู้สอบบัญชีอนุญาตเลขทะเบียน 3930 จากบริษัท สำนักงาน เอินส์ท แอนด์ ยัง จำกัด
    ได้ให้ความเห็นอย่างไม่มีเงื่อนไขว่างบการเงินได้จัดทำขึ้นโดยถูกต้องตามที่ควรและได้ทำขึ้นตามหลักการบัญชีที่รับรองทั่วไป

-   รายงานของผู้สอบบัญชีสำหรับงบการเงินปี 2548 ซึ่งตรวจสอบโดย นายศุภชัย ปัญญาวัฒโน
    ผู้สอบบัญชีอนุญาตเลขทะเบียน 3930 จากบริษัท สำนักงาน เอินส์ท แอนด์ ยัง จำกัด
    ได้ให้ความเห็นอย่างไม่มีเงื่อนไขว่างบการเงินได้จัดทำขึ้นโดยถูกต้องตามที่ควรและได้ทำขึ้นตามหลักการบัญชีที่รับรองทั่วไป

ข) ตารางสรุปอัตราส่วนทางการเงินที่สำคัญ

  ------------------------------------------- -------- ------------ ---------
                                              2546     2547         2548

  อัตราส่วนสภาพคล่อง                                                   

  อัตราส่วนสภาพคล่อง                             5.38     2.09         1.65

  อัตราส่วนสภาพคล่องหมุนเร็ว                       3.41     1.05         0.80

  อัตราส่วนสภาพคล่องกระแสเงินสด                   1.53     0.49         0.99

  อัตราส่วนหมุนเวียนลูกหนี้การค้า                     6.34     7.34         7.49

  ระยะเวลาเก็บหนี้เฉลี่ย                           56.76    49.03        48.06

  อัตราส่วนหมุนเวียนสินค้าคงเหลือ                    39.52    44.76        51.23

  ระยะเวลาขายสินค้าเฉลี่ย                         9.11     8.04         7.03

  อัตราส่วนหมุนเวียนเจ้าหนี้การค้า                    30.23    34.59        17.24

  ระยะเวลาชำระหนี้เฉลี่ย                          11.91    10.41        20.88

  วงจรเงินสด                                   53.96    46.66        34.22

  อัตราส่วนแสดงความสามารถในการหากำไร                                  

  อัตรากำไรขั้นต้น                                15.90    11.15        17.82

  อัตรากำไรจากการดำเนินงาน                      3.90     (0.30)       6.83

  อัตรากำไรอื่น                                  3.04     2.39         2.50

  อัตราส่วนเงินสดต่อการทำกำไร                     215.71   (1,328.80)   169.31

  อัตรากำไรสุทธิ                                 5.16     1.61         8.15

  อัตราผลตอบแทนผู้ถือหุ้น(Weighted)                 9.26     3.42         19.59

  อัตราส่วนแสดงประสิทธิภาพในการดำเนินงาน                                 

  อัตราผลตอบแทนจากสินทรัพย์                       8.44     2.91         15.00

  อัตราผลตอบแทนจากสินทรัพย์ถาวร                   35.48    17.83        35.51

  อัตราการหมุนของสินทรัพย์                         1.64     1.81         1.89

  อัตราส่วนวิเคราะห์นโยบายทางการเงิน                                     

  อัตราส่วนหนี้สินต่อส่วนของผู้ถือหุ้น                    0.10     0.25         0.36

  อัตราส่วนความสามารถในการชำระดอกเบี้ย            481.24   92.33        65.46

  อัตราส่วนความสามารถชำระภาระผูกพัน(CashBasis)    0.84     3.02         0.90

  อัตราการจ่ายเงินปันผล                           67.75    79.79        62.19
  ------------------------------------------- -------- ------------ ---------

คำอธิบายและการวิเคราะห์ฐานะการเงินและผลการดำเนินงาน

  (1) ภาพรวมของผลการดำเนินงานที่ผ่านมา

เนื่องจากผู้บริโภคในประเทศมีแนวโน้มหันมาใส่ใจในสุขภาพมากขึ้น รวมทั้งในปีที่ผ่านๆ มา
ประชาชนมีความหวาดกลัวโรคภัยไข้เจ็บที่มากับการบริโภคเนื้อสัตว์อื่น เช่น โรควัวบ้า
โรคเท้าเปื่อยของสุกร และโรคไข้หวัดนกของสัตว์ปีก
ผู้บริโภคจึงปรับเปลี่ยนทัศนคติจากที่เคยบริโภคสัตว์บกเป็นหลัก หันมาบริโภคสัตว์น้ำมากขึ้น
ส่งผลให้อุตสาหกรรมผลิตอาหารเลี้ยงกุ้งและปลามีการเติบโตอย่างต่อเนื่อง ทำให้บริษัท
มีผลการดำเนินงานที่ดีในด้านยอดขายเพิ่มขึ้นตามไปด้วย

อย่างไรก็ตามในปี 2547 บริษัท ต้องเผชิญกับปัญหาราคาวัตถุดิบที่ปรับตัวสูงขึ้นอย่างเป็นประวัติการณ์
รวมทั้งบริษัท ยังต้องแบกรับภาระค่าใช้จ่ายที่เพิ่มขึ้น เช่น ค่าระวางเรือ
ค่าใช้จ่ายด้านพลังงานและน้ำมันเชื้อเพลิง ซึ่งส่งผลกระทบต่อต้นทุนการผลิต แต่ขณะเดียวกัน บริษัท
กลับไม่สามารถปรับราคาขายให้ขึ้นไปตามต้นทุนได้ โดยเฉพาะสินค้าจำพวกอาหารกุ้ง
เนื่องจากการส่งออกกุ้งของไทยไปยังต่างประเทศประสบกับปัญหาหลายๆ ด้าน
เช่นการยื่นขอให้มีการไต่สวนการทุ่มตลาดกุ้งของประเทศสหรัฐอเมริกา
และการระงับสิทธิพิเศษทางภาษีศุลกากร หรือจีเอสพีในสหภาพยุโรป
สาเหตุเหล่านี้ล้วนส่งผลให้เกิดการชะงักของตลาด ปริมาณการเลี้ยงกุ้งในประเทศลดต่ำลง
ราคากุ้งตกต่ำ
ส่งผลกระทบโดยตรงมาเกษตรกรผู้เลี้ยงกุ้งและส่งผลกระทบต่อเนื่องมายังอุตสาหกรรมผลิตอาหารกุ้ง

นอกจากนี้ ในช่วง 2 – 3 ปีที่ผ่านมา
ยังมีผู้ผลิตอาหารเลี้ยงกุ้งรายใหม่เข้ามาในอุตสาหกรรมเพื่อแย่งชิงส่วนแบ่งการตลาด
ทำให้ปริมาณความต้องการอาหารกุ้งในปัจจุบันมีน้อยกว่ากำลังการผลิตรวมของอุตสาหกรรม
การแข่งขันจึงทวีความรุนแรงมากขึ้นอย่างต่อเนื่อง
บริษัทจึงต้องยอมแบกภาระต้นทุนเพื่อถือครองส่วนแบ่งตลาดรวมทั้งเพื่อช่วยเหลือเกษตรกรให้สามารถดำรงอยู่ได้
อย่างไรก็ตามบริษัทยังคงยึดมั่นที่จะนำเสนอสิ่งที่ดีที่สุดให้แก่ลูกค้าและเกษตรกรผู้เลี้ยงสัตว์น้ำ
บริษัทจึงมิได้มีนโยบายที่จะปรับลดคุณภาพสินค้าเพื่อรักษาสัดส่วนกำไร
แต่ยังมุ่งมั่นที่จะรักษาคุณภาพสินค้าให้มีความคงที่อยู่เสมอ
เพื่อให้เกษตรกรผู้เลี้ยงสัตว์น้ำได้รับสินค้าที่มีมาตรฐาน

ในส่วนของอาหารปลานั้น ยังคงมีการขยายตัวอย่างต่อเนื่องตามความต้องการของตลาด
เนื่องจากการจับปลาจากแหล่งน้ำธรรมชาติจับได้ลดน้อยลง
การขาดแคลนของอุปทานมีผลให้ราคาของเนื้อปลาเพิ่มสูงมากขึ้น
เป็นเหตุจูงใจให้เกษตรกรหันมาเลี้ยงปลาเป็นเชิงพาณิชย์เพราะคุ้มค่าแก่การลงทุน
ในขณะเดียวการที่รัฐบาลได้ยกมาตรฐานระดับคุณภาพอาหารปลอดภัย เน้นความสะอาดถูกสุขลักษณะ
เกษตรกรจึงหันมาพึ่งอาหารปลาผสมสำเร็จรูปมากขึ้น เพื่อตอบสนองความต้องการของผู้บริโภค
บริษัท
จึงได้ดำเนินการขยายกำลังการผลิตอาหารปลาเพื่อรองรับความต้องการของสินค้าที่จะมีเพิ่มมากขึ้นในอนาคต
แต่อย่างไรก็ตามก็มีผู้ประกอบการรายเก่าที่กำลังขยายการผลิตและผู้ประกอบการรายใหม่ที่จะเข้ามาสู่อุตสาหกรรมนี้เช่นกัน

ในปี 2548 ราคาวัตถุดิบได้ปรับตัวลดลงเข้าสู่สภาวะปกติ
ทำให้ผลการดำเนินงานของบริษัทปรับตัวดีขึ้นอย่างต่อเนื่อง
ถึงแม้ว่าจะยังคงต้องเผชิญกับปัจจัยด้านอื่นอยู่ เช่นการปรับตัวสูงขึ้นของพลังงาน
โดยบริษัทมียอดขายที่เพิ่มขึ้นทั้งยอดขายที่เป็นตัวเงินและปริมาณการขายเมื่อเปรียบเทียบจากปี 2547

สาเหตุหลักมาจากการมุ่งมั่นที่จะรักษาคุณภาพสินค้าให้มีความคงที่อย่างต่อเนื่องเสมอมาแม้ว่าบริษัทจะต้องประสบกับปัญหาขาดทุนในบางครั้ง
สินค้าของบริษัทจึงได้รับความนิยมจากลูกค้าเป็นอย่างดีและต่อเนื่องมาโดยตลอด
จากการที่มียอดขายเพิ่มขึ้นทำให้อัตราต้นทุนสินค้าและอัตราค่าใช้จ่ายต่อยอดขายลดลง
ส่งผลให้บริษัทมีกำไรขั้นต้นและกำไรสุทธิเพิ่มขึ้นจากงวดเดียวกันในปีที่ผ่านมา
ในขณะเดียวกันบริษัทมีการปรับปรุงประสิทธิภาพเครื่องจักรและขบวนการผลิตให้สามารถเพิ่มผลผลิตให้สูงขึ้น
โดยลดการสูญเสียในการผลิตให้เหลือน้อยที่สุด จึงยิ่งส่งผลให้ต้นทุนการผลิตลดลง
นอกจากนี้บริษัทยังมีการวางแผนการจัดซื้อวัตถุดิบและการผลิตให้มีคุณภาพได้มาตรฐาน
และยังได้จัดทำระบบการควบคุมค่าใช้จ่ายที่ดีโดยใช้ระบบงบประมาณเข้ามาเป็นเครื่องมือในการบริหาร

นอกเหนือจากนั้น ในส่วนที่บริษัท ได้ไปลงทุนถือหุ้นในบริษัทอื่น ในปี 2548 นี้
มีการรับรู้ส่วนแบ่งผลกำไรจากเงินลงทุนในบริษัทร่วมและบริษัทย่อยเพิ่มขึ้นจากปีที่ผ่านมาเนื่องมีการลงทุนเพิ่มในบริษัทย่อยและบริษัทร่วม

  (2) ผลการดำเนินงานที่ผ่านมา

1.  รายได้จากการขาย

ปี 2548 สัดส่วนของรายได้จากการขายต่อรายได้ทั้งสิ้น จะอยู่ในราวร้อยละ 97.50
โดยยอดขายในปี 2548 ตามงบการเงินรวมเท่ากับ 1,480 ล้านบาท เพิ่มขึ้นจากปีก่อน 339
ล้านบาทหรือเพิ่มขึ้นคิดเป็นร้อยละ 30
รายได้ที่เพิ่มมาจากปัจจัยด้านปริมาณการขายที่เพิ่มมากกว่าปัจจัยด้านราคา เนื่องจากลูกค้าของบริษัท
ส่วนที่เป็นผู้เลี้ยงกุ้งยังประสบปัญหาการขายตกต่ำ ทำให้บริษัท ไม่สามารถปรับราคาขายได้มากนัก
แต่บริษัทฯ ก็มีนโยบายมุ่งมั่นที่จะรักษาคุณภาพสินค้าให้มีความคงที่อย่างต่อเนื่องเสมอมา
จึงสามารถสร้างความเชื่อมั่นในตัวสินค้าให้แก่ลูกค้า
สินค้าของบริษัทจึงได้รับความนิยมจากลูกค้าเป็นอย่างดีและต่อเนื่องมาโดยตลอด

รายได้ขายของบริษัท (และบริษัทย่อย) ในปี 2548 เป็นอาหารกุ้ง ร้อยละ 48
ผลิภภัณฑ์อาหารปลาร้อยละ 45 และวัตถุดิบร้อยละ 5
(ซึ่งเป็นการซื้อมาเพื่อขายต่อให้บริษัทย่อยและบริษัทไม่ได้มีกำไรจากการขายตรงนี้)
โดยอาหารกุ้งมีสัดส่วนการขายเพิ่มขึ้นจากงวดเดียวกันของปีก่อนคิดเป็นร้อยละ 11 ส่วนอาหารปลา
มีสัดส่วนเพิ่มขึ้น จากงวดเดียวกันของปีก่อนคิดเป็นร้อยละ 56

บริษัท
คาดว่าการที่มีกำลังการผลิตเพิ่มจากโครงการผลิตอาหารปลาที่จะสามารถเดินเครื่องจักรได้เต็มกำลังการผลิตในต้นปี
2549 นั้น จะทำให้บริษัทฯมีรายได้เพิ่มในปี 2549 ที่จะมาถึงนี้ รายได้จากการขาย
ในอนาคตจะยังเพิ่มขึ้น
เนื่องจากตลาดอาหารสัตว์น้ำทั้งภายในและภายนอกประเทศยังมีความต้องการเพิ่มขึ้น

2.  รายได้อื่น

รายได้ที่ไม่ใด้เกิดจากการขายสินค้าที่มีจำนวนมากที่สุดได้แก่ รายได้ค่าเช่า ประมาณปีละ 16
ล้านบาท ซึ่งเกิดจากการที่นำห้องเย็นไปให้ผู้อื่นเช่า รายได้อื่นราว 11 ล้านบาทต่อปี
ประกอบด้วยดอกเบี้ยรับ กำไรจากการจำหน่ายทรัพย์สิน รายได้จากการชดเชยการส่งออก และอื่นๆ
ซึ่งที่ผ่านมา กำไรจากการจำหน่ายทรัพย์สินจะเป็นรายการที่มีจำนวนผันผวนไม่แน่นอน
ส่วนรายได้อื่นเหลือจะมีจำนวนที่ไม่แปรปรวนมากนัก
รวมทั้งบริษัทยังมีรายได้จากส่วนแบ่งกำไรจากเงินลงทุนและกำไรจากการขายเงินลงทุนประมาณ 10
ล้านบาท

แนวโน้มของรายได้อื่นในอนาคตขึ้นอยู่กับสองปัจจัย คือ ปัจจัยลบจากการที่รายได้ดอกเบี้ยรับจะลดลง
เนื่องจากบริษัท มีการขยายการลงทุนในสินทรัพย์ถาวรในปี 2547 – 2548 เป็นจำนวนมาก
ทำเงินออมของบริษัท ลดลง ขณะที่ปัจจัยบวกคือ ส่วนแบ่งเงินลงทุนตามวิธีส่วนได้เสีย
ซึ่งเริ่มมีกำไรในปี 2548

3.  ต้นทุนขาย

สำหรับปี 2548 ต้นทุนขายลดลงจากปี 2547 จากร้อยละ 88.85 ลดเหลือ ร้อยละ 82.18
เนื่องจาก ได้มีการลดราคาของวัตถุดิบลงเข้าสู่สภาวะปกติ จึงทำให้ผลการดำเนินงานของบริษัท
ดีขึ้นกว่าปีก่อนๆ แม้ว่าในปีนี้ ต้นทุนด้านพลังงานจะสูงขึ้น
แต่สัดส่วนของค่าใช้จ่ายนี้ต่อต้นทุนรวมมีไม่มากนัก จึงไม่กระทบบริษัท เหมือนกรณีวัตถุดิบ

อย่างไรก็ตาม เนื่องจากสินทรัพย์ถาวรในโครงการผลิตอาหารปลาที่บริษัท ลงทุนเพิ่มในปี
2547-2548 จะเริ่มมีการตัดค่าเสื่อมราคาในปี 2549 นี้ อาจจะทำให้ต้นทุนขายของบริษัท
ในช่วงแรกจะสูงขึ้น

4.  ค่าใช้จ่ายในการขายและบริหาร

จากการที่บริษัทมียอดขายเพิ่มขึ้นอย่างต่อเนื่อง
จึงทำให้อัตราส่วนของค่าใช้จ่ายในการขายและบริหารต่อยอดขายลดลงจากปี 2547 ที่ร้อยละ
11.46 ลดลงมาเหลือที่ร้อยละ 10.99 ในปี 2548

5.  ดอกเบี้ยจ่าย

อัตราดอกเบี้ยจ่ายต่อยอดขายเพิ่มขึ้นจากร้อยละ 0.05 ในปี 2547 เป็นร้อยละ 0.19 ในปี 2548
สาเหตุมาจากปี 2547 ต่อเนื่องมาถึงปัจจุบัน บริษัท มีการลงทุนขยายกำลังการผลิต
ดังนั้นจึงทำให้มีการกู้ยืมเงินมากขึ้นกว่าปีก่อนๆ

6.  ภาษีเงินได้นิติบุคคล

อัตราภาษีเงินได้นิติบุคลต่อยอดขายเพิ่มขึ้นจากร้อยละ 0.39 ในปี 2547 เป็นร้อยละ 0.85 ในปี
2548 เนื่องจากในปี
2547มีผลประกอบการขาดทุนจากกิจการได้รับการส่งเสริมการลงทุนจึงทำให้ผลประกอบการโดยรวมของบริษัทมีกำไรลดลงจึงเสียภาษีเงินได้นิติบุคคลน้อยกว่าปี
2548

สำหรับในปี 2548 บริษัท มีผลประกอบการกำไรจากกิจการที่ได้รับการส่งเสริมการลงทุน
พร้อมทั้งในส่วนของผลประกอบการจากกิจการที่ไม่ได้รับการส่งเสริมการลงทุนก็มีกำไรเพิ่มมากขึ้นเช่นเดียวกันจึงทำให้เสียภาษีเงินได้นิติบุคคลมากกว่าปี
2547 คาดว่าในปี 2549
ภาษีเงินได้นิติบุคคลมีแนวโน้มจะลดลงเนื่องจากบริษัทได้รับการส่งเสริมการลงทุนเพิ่มอีกหนึ่งแห่งในการผลิตอาหารปลา
ซึ่งได้เริ่มใช้สิทธิประโยชน์ฯ แล้วในปลายปี 2548

7.  กำไรสุทธิ

เมื่อเปรียบเทียบผลการดำเนินงานของบริษัท จากปี 2546 ถึง ปี 2548 นั้น จะพบว่าปี 2547
มีผลการดำเนินงานที่ไม่ค่อยดีนัก เห็นได้จากกำไรจากการดำเนินงานในปี 2547 จะติดลบ
สาเหตุมาจากปี 2547 ต้นทุนขายสูงถึงร้อยละ 89 ทำให้กำไรขั้นต้นปี 2547 อยู่ที่ร้อยละ 11
และทั้งๆ ที่บริษัทพยายามบริหารค่าใช้จ่ายในการขายและบริหารให้ต่ำกว่าปีก่อนๆ คือเหลือร้อยละ
11.46 แล้วก็ตาม ก็ยังไม่สามารถช่วยให้บริษัท พ้นจากการขาดทุนในการดำเนินงานได้

ปี 2548 เนื่องจากราคาวัตถุดิบหลักกลับคืนสู่สภาวะปกติ รวมทั้งมีการปรับปรุงประสิทธิภาพการผลิต
ทำให้ต้นทุนขายลดลง บริษัทจึงมีอัตรากำไรสุทธิเมื่อเทียบกับงวดเดียวกันของปี 2547
เพิ่มขึ้นจากร้อยละ 1.61 เป็นร้อยละ 8.15

8.  อัตราผลตอบแทนต่อผู้ถือหุ้น

สำหรับปี 2548 โครงสร้างเงินทุนของบริษัท เปลี่ยนไปบ้าง มีการใช้หนี้สินมากขึ้น
อัตราส่วนหนี้สินต่อผู้ถือหุ้นได้ขึ้นมาอยู่ที่ 0.36 แต่กำไรในปี 2548 นั้นเพิ่มมากขึ้นด้วย
จึงทำให้ผลตอบแทนผู้ถือหุ้นสูงกว่าปีก่อนๆ ค่อนข้างมาก

อย่างไรก็ตาม หากพิจารณาผลตอบแทนต่อผู้ถือหุ้นจากเงินปันผลที่ผู้ถือหุ้นได้รับโดยตรงนั้น จะพบว่า
บริษัท ได้มีการจ่ายเงินปันผลจากผลการดำเนินงานปี 2545 – 2548 สูงกว่าที่บริษัท
ได้มีการประกาศนโยบายที่จะจ่ายเงินปันผลประมาณร้อยละ 60 ของกำไรสุทธิ

อย่างไรก็ตามบริษัท ได้พยายามจ่ายเงินปันผลปี 2548 นี้ให้มากกว่าปีก่อนๆ
เพื่อเป็นการชดเชยที่งวดปี 2547
มีการจ่ายเงินปันผลเพียงครั้งเดียวและเป็นจำนวนเงินที่น้อยกว่าปีอื่นๆ ซึ่งบริษัทฯ
ได้มีมติจากที่ประชุมคณะกรรมการบริษัท เมื่อวันที่ 17 กุมภาพันธ์ 2549 ว่าจะจ่ายเงินปันผลครั้งที่ 2
ของผลการดำเนินงานงวดปี 2548 ในอัตราหุ้นละ 0.20 บาท (คิดจากราคาพาร์ที่ 1 บาท)
โดยจะดำเนินการจ่ายในวันที่ 28 เมษายน 2549

12.1.1 ฐานะการเงิน

  (1) สินทรัพย์

1.  ส่วนประกอบของสินทรัพย์

นับตั้งแต่ปี 2546 จนถึงสิ้น ปี 2548 สินทรัพย์ของบริษัท มีแนวโน้มเพิ่มขึ้นมาโดยตลอดดังนี้

(หน่วย : ล้านบาท)

  ---------------------------------------- --------- --------- -----------
                                           2546      2547      2548

  สินทรัพย์รวม – ในงบเฉพาะบริษัท                576.96    646.79    825.32

  สินทรัพย์รวม – ในงบรวม                      -         713.85    894.13

  อัตราเพิ่มขึ้นของสินทรัพย์ (%) (ตามงบเฉพาะบริษัท)  3.12      12.10     27.60

  อัตราส่วนของสินทรัพย์ไม่หมุนเวียนต่อสินทรัพย์รวม (%) 54.06     62.68     61.13
  ---------------------------------------- --------- --------- -----------

ปี 2547 – 2548 นั้น บริษัท มีการเพิ่มทั้งในสินทรัพย์หมุนเวียนและไม่หมุนเวียน ในปี 2548
สัดส่วนของสินทรัพย์หมุนเวียน ต่อ สินทรัพย์ไม่หมุนเวียน อยู่ในอัตราราว 40 : 60

2.  คุณภาพของสินทรัพย์

-   ลูกหนี้

(หน่วยเงิน : พันบาท)

  --------------------------- ---------------- ------------- ------------
                              งบเฉพาะบริษัท      งบรวมฯ        

                              2546             2547          2548

  น้อยกว่า91วัน                  44,127           68,157        116,760

  91-180วัน                    1,780            1,557         889

  181-360วัน                   2,609            4,017         731

  มากกว่า360วัน                 94,204           94,272        91,828

  รวม                         142,719          168,003       210,208

  หัก ค่าเผื่อหนี้สงสัยจะสูญ          (75,000)         (75,000)      (83,300)

  ลูกหนี้ (สุทธิ)                  67,719           93,003        126,908

  ลูกหนี้ที่ไม่เกิน 6 เดือน           45,907           69,714        117,649

  ร้อยละของลูกหนี้ (สุทธิ)          68               75            93
  --------------------------- ---------------- ------------- ------------

บริษัท พยายามรักษาให้ลูกหนี้ที่เกิน 1 ปี มีไม่ให้เกินจากที่มีอยู่ราว 90 - 95 ล้านบาท รวมทั้งในปี
2548 นี้ ทางบริษัท ได้ตั้งสำรองเผื่อหนี้สูญเพิ่มขึ้นอีกเป็น 83.3 ล้านบาท
ในส่วนของลูกหนี้ดังกล่าวมีหลักทรัพย์ค้ำประกัน ตามจดจำนองอยู่ประมาณ 58.9 ล้านบาท
จากตารางข้างต้น จะพบว่าลูกหนี้ที่ไม่เกิน 6 เดือน เพิ่มจากปี 2546 ที่มีเพียงร้อยละ 68
ของยอดลูกหนี้ (สุทธิ) มาเป็นร้อยละ 93 ยอดลูกหนี้ (สุทธิ) จึงทำให้คุณภาพลูกหนี้ของบริษัท
ในปัจจุบัน ถือว่าดีขึ้นมาก

-   สินค้าคงเหลือ

(หน่วยเงิน : ล้านบาท)

  --------------------------- ---------------- ------------- -------------
                              งบเฉพาะบริษัท      งบรวมฯ        

                              2546             2547          ปี2548

  สินค้าสำเร็จรูป                 23.54            21.76         25.74

  วัตถุดิบ                       45.49            101.61        123.58

  อื่นๆ                         16.28            14.78         35.99

  หักค่าเผื่อสินค้าเสื่อมคุณภาพ        (0.97)           (0.97)        (1.27)

  สุทธิ                         84.33            137.16        184.04
  --------------------------- ---------------- ------------- -------------

สินค้าคงเหลือส่วนใหญ่จะเป็นของบริษัท โดยในงบเฉพาะบริษัทนั้น สินค้าคงเหลือในปี 2548
มีประมาณ 144 ล้านบาท ดังนั้นสินค้าคงเหลือประมาณ 40 ล้านบาทจะอยู่ที่บริษัทย่อย
ซึ่งเกือบทั้งหมดจะเป็นวัตถุดิบ

เนื่องจากบริษัท มีระเบียบการเก็บรักษาสินค้าสำเร็จรูป และวัตถุดิบของบริษัท
จะมีการหมุนเวียนเร็ว จะเห็นได้จากระยะเวลาขายสินค้าเฉลี่ยปี 2548 มีประมาณ 7 วันเท่านั้น
ดังนั้นจึงตั้งสำรองค่าเผื่อสินค้าเสื่อมคุณภาพเพียงเล็กน้อย

-   เงินลงทุนในบริษัทย่อยและบริษัทร่วม

ตามงบการเงินเฉพาะของบริษัท ณ สิ้น ปี 2548
เงินลงทุนในบริษัทอื่นจะแสดงมูลค่าตามวิธีส่วนได้เสียจำนวน 94.54 ล้านบาท
ซึ่งเกิดจากการลงทุนใน 2 บริษัท โดยมีรายละเอียดดังนี้

  ---------------------- ----------- -------------- ---------- ------------ ---------- ------------
                         ทุนชำระแล้ว   สัดส่วนเงินลงทุน   31 ธันวาคม               31 ธันวาคม  
                                     (%)            2547                    2548       

                                                    วิธีราคาทุน   วิธีส่วนได้เสีย   วิธีราคาทุน   วิธีส่วนได้เสีย

  เงินลงทุนในบริษัทย่อย                                                                      

  บริษัท เบทาโกร-ไทยลักซ์    150,000     60.00          90,000     76,585       90,000     81,734
  โฮลดิ้ง จำกัด                                                                           

  เงินลงทุนในบริษัทร่วม                                                                      

  บริษัท เอส เอ็ม พี ฟู้ด      42,000      21.43          9,000      9,704        9,000      12,803
  โปรดักส์ จำกัด                                                                          

                                     รวม            99,000     86,289       99,000     94,537

  บริษัท อาหารเลิศไทย จำกัด  36,100      41.33          15,500     (4,130)                 -
  ---------------------- ----------- -------------- ---------- ------------ ---------- ------------

จากตารางข้างต้น จะพบว่ามูลค่าเงินลงทุนในบริษัท เอส เอ็ม พี ฟู้ด โปรดักส์ จำกัด
นั้นสูงกว่าเงินลงทุนมาอย่างต่อเนื่อง ขณะเดียวกันมูลค่าเงินลงทุนใน บริษัท เบทาโกร-ไทยลักซ์
โฮลดิ้ง จำกัด นั้นแม้จะต่ำกว่าเงินลงทุน แต่มีแนวโน้มที่ดีขึ้น ทั้งนี้บริษัทได้รับรู้ตามวิธีส่วนได้เสียแล้ว
และไม่มีการตั้งสำรองเผื่อการด้อยค่า

หมายเหตุ 1. เงินลงทุนในบริษัท อาหารเลิศไทย จำกัด นั้น ไม่ได้ปรากฏในงบการเงิน ณ
สิ้นไตรมาส 3 ปี 2548 เนื่องจากบริษัทได้จำหน่ายเงินลงทุนในบริษัทดังกล่าวไปแล้ว

(2) สภาพคล่อง

1.  กระแสเงินสด

กำไรสุทธิในงบกำไรขาดทุนจะมีความแตกต่างกับกำไรสุทธิที่เป็นเงินสดค่อนข้างมาก
ทั้งนี้มาจากการที่มีค่าใช้จ่ายที่ไม่เป็นเงินสดจำนวนมากโดยเฉพาะที่เป็นค่าเสื่อมราคา ดังนี้

(หน่วยเงิน : ล้านบาท)

  ------------------------------------ -------------- ----------- -----------
                                       งบเฉพาะบริษัท    งบรวมฯ      

                                       2546           2547        2548

  (1) กำไรสุทธิในงบกำไรขาดทุน             47.97          18.80       120.60

  บวก ค่าใช้จ่ายที่ไม่เป็นเงินสด (ยอดรวม)      41.82          41.82       56.44

  หัก รายได้ที่ไม่เป็นเงินสด (ยอดรวม)         (3.22)         (3.20)      (13.14)

  (2) กำไรสุทธิหลังปรับเป็นเงินสด            86.58          57.42       163.90

  ผลต่างของ (2)-(1)                     38.61          38.62       43.30

  ค่าเสื่อมราคา                           33.54          36.46       42.44

  ขาดทุน(กำไร)จากเงินลงทุนตามวิธีส่วนได้เสีย   5.55           2.65        (7.23)
  ------------------------------------ -------------- ----------- -----------

จากตารางข้างต้นจะพบว่า
ความแตกต่างระหว่างกำไรสุทธิตามงบกำไรขาดทุนกับกำไรที่เป็นเงินสดมีแนวโน้มสูงขึ้นขึ้นทั้งนี้เนื่องจากการที่โรงงานและเครื่องจักร
ที่ใช้ในการผลิตอาหารปลา ซึ่งบริษัท ลงทุนในปี 2547-2548 นั้นเริ่มทำการผลิตในปลายปี 2548
จึงทำให้บริษัท มีค่าเสื่อมราคาเพิ่มขึ้น ซึ่งเป็นส่วนหนึ่งของค่าใช้จ่ายที่ไม่เป็นเงินสด

แม้กำไรที่เป็นเงินสดจะมีแนวโน้มลดลง คือราว 87 ล้านบาทในปี 2546 เหลือราว 57
ล้านบาทในปี 2547 แต่ในช่วงดังกล่าวบริษัท ไม่ได้ลงทุนเพิ่มในสินทรัพย์ดำเนินการ
(สินทรัพย์หมุนเวียน) มากนัก ดังนั้นบริษัท จึงยังไม่มีปัญหาการขาดสภาพคล่องในการดำเนินการ

(หน่วยเงิน : ล้านบาท)

  ----------------------------------- -------------- ---------- ----------
                                      งบเฉพาะบริษัท    งบรวมฯ     

                                      2546           2547       2548

  กำไรสุทธิหลังปรับเป็นเงินสด               86.58          57.42      163.90

  สินทรัพย์จากการดำเนินงาน(เพิ่มขึ้น)ลดลง     (11.25)        (11.22)    (91.14)

  หนี้สินจากการดำเนินงานเพิ่มขึ้น(ลดลง)       0.57           (0.26)     98.45

  เงินสดสุทธิได้มาจากกิจกรรมดำเนินงาน       75.90          45.94      171.21
  ----------------------------------- -------------- ---------- ----------

ในปี 2548 บริษัทและบริษัทย่อยมีการลงทุนเพิ่มในสินทรัพย์ดำเนินการค่อนข้างมากถึงราว 91
ล้านบาท แบ่งเป็นลูกหนี้เพิ่มราว 44 ล้านบาท และสินค้าคงเหลือราว 47
ล้านบาทแต่ไม่ได้เกิดปัญหาต่อสภาพคล่องของบริษัทแต่อย่างใด
เพราะได้อาศัยแหล่งเงินทุนเพิ่มจากหนี้สินราว 98 ล้านบาท แบ่งเป็นเจ้าหนี้การค้า 76
และหนี้สินหมุนเวียนอื่นราว 22 ล้านบาทและด้วยในปี 2548 บริษัทมีกำไรที่เป็นเงินสดเพิ่มขึ้นจากปี
2547 อยู่ที่ 57 ล้านบาทเป็น 164 ล้านบาทในปี 2548

2.  อัตราส่วนสภาพคล่องที่สำคัญ

  ---------------------------------- ----------- ----------- -------------
                                     2546        2547        2548

  อัตราส่วนสภาพคล่อง                    5.38        2.09        1.65

  อัตราส่วนสภาพคล่องหมุนเร็ว              3.41        1.05        0.80
  ---------------------------------- ----------- ----------- -------------

อัตราส่วนสภาพคล่องในปี 2547 - 2548 นั้นแม้จะต่ำกว่าช่วงปี 2546 แต่ยังสูงกว่าหนึ่งเท่า
สาเหตุที่อัตราดังกล่าวลดลงค่อนข้างมาก เนื่องจากปี 2547 - 2548 บริษัท
มีการกู้ยืมเพิ่มขึ้นโดยเป็นเงินกู้ยืมระยะสั้น 46.0 และ 42.55 ล้านบาทตามลำดับ โดยบริษัท
นำเงินกู้ยืมนั้นไปลงทุนสินทรัพย์ถาวร และบริษัท
คาดว่าจะสามารถคืนเงินกู้ยืมระยะสั้นนั้นได้หมดในภายในปี 2549

ส่วนสาเหตุที่อัตราส่วนสภาพคล่องหมุนเร็วลดลงมากในปี 2547 - 2548 นั้นเนื่องจากบริษัท
มีการลงทุนในวัตถุดิบเพิ่มขึ้นจากช่วงปี 2545 – 2546 ค่อนข้างมาก

เมื่อพิจารณาข้อมูล ปี 2546
จะพบว่าระยะเวลาขายสินค้าเมื่อรวมกับระยะเวลาการเก็บหนี้จะมากกว่าระยะเวลาชำระหนี้ค่อนข้างมาก
ทำให้วงจรเงินสดยาวนานถึง 54 วัน
ทั้งนี้สาเหตุหลักมาจากการที่ระยะเวลาชำระเจ้าหนี้การค้าของบริษัทอยู่ประมาณ 12 วันเท่านั้น
การที่บริษัทชำระหนี้เร็วเนื่องจากบริษัทเลือกที่จะรับประโยชน์ของส่วนลดทางการค้า
ซึ่งจะมากกว่าเงินกู้จากสถาบันการเงิน
อย่างไรก็ตามจำนวนวันของวงจรเงินสดได้ลดลงมาเป็นลำดับถึง ปี 2548 วงจรเงินสดลดลงเหลือ
34 วัน เนื่องจากบริษัทขยายเวลาชำระหนี้การค้าเป็น 21 วัน

  (3) แหล่งที่มาของเงินทุน

  (3.1) โครงสร้างเงินทุนและความเหมาะสม

บริษัทมีนโยบายระมัดระวัง (Conservative) ในการขยายการลงทุนและการก่อหนี้
โดยเฉพาะหนี้ผูกพันระยะยาว ดังนั้น ที่ผ่านมาเมื่อบริษัท มีการขยายตัวในสินทรัพย์
เงินทุนที่ใช้นั้นจึงจะมาจากทั้งหนี้สินและส่วนของผู้ถือหุ้น
อัตราส่วนหนี้สินต่อส่วนของผู้ถือหุ้นจึงยังอยู่ระดับต่ำ
ทำให้ไม่มีความเสี่ยงในด้านเสถียรภาพทางการเงิน

(หน่วยเงิน : ล้านบาท)

  ---------------------------------- ------------- -------- --------- ---------
                                     งบเฉพาะบริษัท            งบรวมฯ    

                                     2547          2548     2547      2548

  รวมสินทรัพย์                          646.79        825.32   713.85    894.13

  รวมหนี้สิน                            123.76        220.99   140.77    236.22

  รวมส่วนของผู้ถือหุ้น                     523.02        604.33   573.08    657.91

  อัตราส่วนหนี้สินต่อส่วนของผู้ถือหุ้น (เท่า)     0.24          0.37     0.25      0.36
  ---------------------------------- ------------- -------- --------- ---------

  (3.2) ส่วนของผู้ถือหุ้น

ก่อนปี 2547 ส่วนของผู้ถือหุ้นแต่ละปีมีการเพิ่มขึ้นไม่มากนักเมื่อเทียบกับปีก่อนๆ
รวมทั้งบริษัทไม่มีการเพิ่มทุนในช่วงปี 2546 ถึงปัจจุบัน อีกทั้งบริษัทมีการจ่ายเงินปันผลในอัตราที่สูง
ดังนั้นสาเหตุที่ปี 2547 และ 2548 ส่วนของผู้ถือหุ้นมีการเพิ่มขึ้นมากนั้น
ก็ตามส่วนของผู้ถือหุ้นได้รวมส่วนของผู้ถือหุ้นส่วนน้อยในบริษัทย่อยด้วย

  (3.3) หนี้สิน

ในปี 2546 บริษัท มีหนี้สินที่เป็นลักษณะของการกู้ยืมเงินเพียงเล็กน้อย เห็นได้จากยอดค้าง ณ
วันสิ้นปี มีประมาณ 5-6 ล้านบาท ซึ่งหนี้สินจำนวนนั้น ได้แก่ การกู้เงินเบิกเกินบัญชี และทรัสต์รีซีทส์

สำหรับปี 2547 และ สิ้น ปี 2548 ที่ปรากฏมีการกู้ยืมเงินมากขึ้น
โดยในงบการเงินรวมจะเป็นจำนวน 75.75 และ 80.39 ล้านบาทตามลำดับนั้น
ส่วนใหญ่จะเป็นบริษัทที่เป็นผู้กู้ ทั้งนี้เพื่อนำไปลงทุนในสินทรัพย์ถาวร ดังนี้

(หน่วยเงิน : ล้านบาท)

  -------------------------------------- -------- --------- ------- -------- --------- -------
                                         31                         31                 
                                         ธันวาคม                     ธันวาคม             
                                         2547                       2548               

                                         บริษัท     บริษัทย่อย   รวม     บริษัท     บริษัทย่อย   รวม

  เงินเบิกเกินบัญชีธนาคาร                     0.16     16.32     16.48   0.21     11.67     11.88

  เจ้าหนี้ทรัสต์รีซีทส์                          2.27     -         2.27    0.96     -         0.96

  เงินกู้ยืมระยะสั้นจากสถาบันการเงิน             46.00    -         46.00   42.55    -         42.55

  เงินกู้ยืมระยะสั้นจากกิจการที่เกี่ยวข้องกัน         11.00    -         11.00   -        -         -

  ส่วนของเงินกู้ยืมระยะยาวที่กำหนดชำระภายใน1ปี   -        -         -       8.00     -         8.00

  เงินกู้ยืมระยะยาว-สุทธิจากที่ถึงกำหนดชำระใน1ปี   -        -         -       17.00    -         17.00

  รวม                                    59.43    16.32     75.75   68.72    11.67     80.39
  -------------------------------------- -------- --------- ------- -------- --------- -------

เงินกู้ที่บริษัท กู้ยืมมา แม้จะนำไปลงทุนในเครื่องจักรและอาคาร แต่บริษัท
ได้กู้ยืมมาในลักษณะที่เป็นเงินกู้ยืมระยะสั้น เนื่องจาก บริษัท คาดว่าผลการดำเนินงานในปี
2548-2549 ยังคงดีต่อเนื่องทำให้มีเงินสดเพียงพอที่จะชำระคืนเงินกู้ได้หมดภายในเวลาประมาณ
1-2 ปี

เงินกู้ยืมระยะสั้นดังกล่าวเป็นเงินกู้แบบ Revolving Credit Line
ซี่งบริษัทกู้กับสถาบันการเงินภายในประเทศเป็นเงินบาท โดยมีอัตราดอกเบี้ยแบบคงที่
กำหนดชำระคืนตามระยะเวลาที่กำหนดในตั๋วสัญญาใช้เงิน
โดยบริษัทสามารถออกตั๋วสัญญาใช้เงินใบใหม่แทนใบที่หมดอายุได้ ทั้งนี้เงินกู้ดังกล่าวมีบุคคลค้ำประกัน

12.3 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

  1) การออกและเสนอขายใบสําคัญแสดงสิทธิให้แก่ผู้ถือหุ้น

นอกจากการออกและเสนอขายใบสําคัญแสดงสิทธิให้แก่ผู้ถือหุ้น จำนวน 125,000,000 หน่วย
ในครั้งนี้แล้วบริษัทได้ออกและเสนอขายใบสําคัญแสดงสิทธิให้แก่กรรมการและพนักงานจำนวน
7,500,000 หน่วย ใบสำคัญแสดงสิทธิมีอายุ 4 ปี โดยมีราคาใช้สิทธิ 1.50 บาท

  2) การขยายกำลังการผลิตอาหารปลาของบริษัท

บริษัท ได้มีการลงทุนในการขยายกำลังการผลิตสินค้าประเภทอาหารปลาเพิ่ม
โดยจะเริ่มผลิตเต็มกำลังการผลิตเพื่อจำหน่ายได้ในต้นปี 2549
แม้ว่าสินค้าประเภทนี้จะไม่ใช่สินค้าใหม่สำหรับบริษัท
แต่บริษัทลงทุนในโครงการดังกล่าวในจำนวนเงินถึง 206 ล้านบาท
และจะทำให้มีค่าเสื่อมราคาถึงราว 17 ล้านบาทต่อปี
ดังนั้นหากโครงการดังกล่าวไม่ประสบผลสำเร็จ อาจจะทำให้บริษัท ประสบผลขาดทุนได้

หมายเหตุ การผลิตอาหารกุ้งยังคงอยู่ในจุดคุ้มทุน
เนื่องจากกำลังการผลิตทั้งหมดคือการเปรียบกำลังการผลิตที่ 24 ชั่วโมง  ณ
ปัจจุบันบริษัทได้ทำการผลิตเพียง 16 ชม. คือใช้กำลังการผลิตที่ประมาณ 33,000 ตัน
ซึ่งมียอดขายประมาณ 25,000 ตันต่อปี หรือร้อยละ 70
ของกำลังการผลิตที่เปิดใช้โดยจุดคุ้มทุนอยู่ที่ประมาณ 1,500 ตันต่อเดือน